ET Euroopa Liidu Teataja C 247/5

2. juulil 2008 esitatud hagi — Euroopa Ühenduste Komisjon versus Tšehhi Vabariik

(Kohtuasi C-294/08)

(2008/C 247/07)

Kohtumenetluse keel: tšehhi

Pooled

Hageja: Euroopa Ühenduste Komisjon (esindajad: B. Schima ja M. Šimerdová)

Kostja: Tšehhi Vabariik

Hageja nõuded

— tuvastada, et kuna Tšehhi Vabariik — nõuab, et niisuguse imporditud sõiduki registreerimisel, mille puhul vastavat tüüpi sõiduki tehniline ülevaatus on toimunud ja vastav tõend on väljastatud mõnes teises liikmesriigis, oleksid täidetud tehnilised nõuded, mis kehtisid kõnealuse tehnilise ülevaatuse ajal Tšehhi Vabariigis, ning — nõuab, et juhul, kui need tingimused ei ole täidetud, peab sõiduk läbima kontrolli, kus kontrollitakse selle vastavust tehnilistele nõuetele, mis kehtisid Tšehhi Vabariigis vastavat tüüpi sõidukitele selle sõiduki toomise ajal, siis ei ole Tšehhi Vabariik täitnud Euroopa Ühenduste asutamislepingu artiklist 28 tulenevaid kohustusi;

— mõista kohtukulud välja Tšehhi Vabariigilt.

Väited ja peamised argumendid

Tšehhi Vabariigis reguleerib niisuguste kasutatud sõidukite registreerimist, mis on imporditud muudest liikmesriikidest, kus need olid varem registreeritud, seadus nr 56/2001 Sb (1). Seaduse nr 56/2001 artikli 35 lõigetes 1 ja 2 nähakse ette tingimused niisuguste individuaalselt imporditud kasutatud sõidukite registreerimise jaoks, mille puhul vastavat tüüpi sõiduki tehniline ülevaatus on toimunud ja vastav tõend on väljastatud mõnes teises liikmesriigis.

Tšehhi ametiasutused tunnistavad tehnilistele nõuetele vastavaks sõiduki, kui see sõiduk, selle süsteemid, osad ja eraldiseisvad tehnilised üksused vastasid tehnilistele tingimustele, mis olid Tšehhi Vabariigis rakendusaktiga (seaduse nr 56/2001 Sb. artikli 35 lõige 1) ette nähtud ja kehtivad ajal, mil sõiduki tüübile vastav tehniline kontroll mõnes teises EL liikmesriigis läbi viidi.

Juhul kui sõiduk, selle süsteemid, osad või eraldiseisvad tehnilised üksused ei vasta neile tehnilistele tingimustele, mis olid Tšehhi Vabariigis rakendusaktiga ette nähtud ja kehtivad ajal, mil sõiduki tüübile vastav tehniline kontroll mõnes teises EL liikmesriigis läbi viidi, teeb pädev asutus otsuse sõiduki tehnilistele nõuetele vastavuse kohta tehnoülevaatuspunkti koostatud tõendi alusel. Tehnoülevaatuspunkt väljastab tõendi juhul, kui sõiduki puhul on täidetud tehnilised nõuded, mis kehtisid Tšehhi Vabariigis vastava sõidukitüübi jaoks sõiduki tootmise kuupäeval (seaduse nr 56/2001 Sb. artikli 35 lõige 2).

Seaduse nr 56/2001 artikli 35 lõigetest 1 ja 2 tuleneb, et kasutatud sõidukeid, millele mõni teine liikmesriik on väljastanud vastava sõiduki tüübi osas ette nähtud tehnilistele nõuetele vastavuse tõendi, kontrollitakse alati uuesti Tšehhi õigusnormide alusel. Komisjon leiab, et selline lähenemisviis on vastuolus kaupade vaba liikumise põhimõttega, mille kohaselt tuleb ühe liikmesriigi õigusnormide kohaselt turule viidud kaupu lubada kõigi teiste liikmesriigi turgudele. See, et Tšehhi õigusnormides ei arvestata mõnes teises liikmesriigis läbi viidud sõiduki tehnoülevaatuse tulemusi, on vastuolus nõukogu direktiivi 96/96/EÜ artikli 3 lõikega 2.

Eeltoodut arvestades on komisjon seisukohal, et Tšehhi õigusnormid kujutavad endast meedet, mille toime on samaväärne koguselise piiranguga EÜ artikli 28 mõttes. Kõnealune meede ei võimalda kaitsta ei inimeste tervist ja elu ega keskkonda ega tagada maanteeohutust ning seega ei ole see ei EÜ asutamislepingu artikli 30 ega Euroopa Ühenduste Kohtu praktika kohaselt lubatud.

(1) Seadus nr 56/2001 Sb, mis reguleerib sõidukite maanteeliikluse tingimusi ja millega muudetakse seadust nr 168/1999 Sb. sõiduki kasutamise vastutuskindlustuse kohta ja muudetakse mitmeid asjassepuutuvaid seadusi („sõiduki vastutuskindlustuse seadus”), muudetud seadusega nr 307/1999 Sb.